Stryd oor venue wat gay paartjie wegwys, woed voort(Foto: pixbay) Die eienaars van die Beloftebos-trouvenue in die Wes-Kaap ontken in hofstukke in die gelykheidshof dat sy beleid onregverdig diskrimineer teen die LGBT-gemeenskap. Die venue voer boonop aan dat die Menseregtekommissie (MRK), wat die klagte teen hom aanhangig gemaak het, onbillik diskrimineer op grond van gewete, godsdiens en geloof en dat die MRK bevooroordeeld is. Maroela Media het in Maart berig die MRK het aangevoer hy het talle klagtes ontvang teen die trouvenue oor sy beweerde diskriminasie teen paartjies van dieselfde geslag. Weens die eienaars se geloofsoortuigings word dié paartjies nie toegelaat om daar te trou nie. Die organisasie Freedom of Religion SA (For SA) sê nou die MRK se saak teen Beloftebos se eienaars spruit uit ŉ voorval in 2017 toe hulle – op grond van die Bybelse beginsel dat ŉ huwelik tussen ŉ man en ŉ vrou is – ŉ selfdegeslagpaartjie se versoek om daar te trou van die hand gewys het. Selfs al het die paartjie uiteindelik by ŉ ander venue getrou en woon nou in die VSA, het die MRK, namens verskeie ander klaers, drie jaar later besluit om regstappe teen Beloftebos te doen. Die MRK vra die hof om Beloftebos se beleid ongrondwetlik te verklaar en hulle te dwing om selfdegeslagtroues daar toe te laat, het Michael Swain, uitvoerende hoof van For SA, gesê. Hy sê die eienaars van Beloftebos het juis ŉ trouperseel geopen omdat die huwelik vir hulle ŉ heilige sakrament is: ŉ Verhouding tussen ŉ man en ŉ vrou wat deur God self ingestel is en ŉ weerspieëling is van die verhouding tussen Jesus Christus as bruidegom, en die kerk as bruid. Beloftebos sal dus enige ander geleentheid wat ook teenstrydig met hul Christelike geloof is, wegwys. Hulle gaan nie ŉ sogenaamde Halloween-partytjie, ŉ geesoproepgeleentheid, fortuinvertellery of die viering van ŉ poligame huwelik daar toelaat nie. Die eienaars van Beloftebos sê mense van enige seksuele oriëntering is welkom daar en sal altyd bedien word. Daar word geen onderskeid getref tussen mense wanneer hulle bedien moet word, of wanneer hulle die fasiliteit wil gebruik nie. “Dit is 100% wat Jesus van ons verwag. Wanneer ons egter gevra word om te help met iets wat ons opreg glo nie in ooreenstemming is met Jesus se leringe nie, kan ons nie, om die redes reeds uiteengesit, met ŉ rein gewete daaraan voldoen nie,” lui die hofstukke. “Ons besluite het absoluut niks te doen met ŉ persoon se ras, geslag, seksuele oriëntasie, welvaart of enige ander persoonlike aspek nie, maar word gegrond op ons begeerte om te doen wat reg is vir God, in ooreenstemming met ons geloof.” Swain sê die Heilige Skrif en siening dat ŉ huwelik eksklusief tussen een man en een vrou is, is een van die oudste leringe en word al byna 2 000 jaar lank gehandhaaf en gevier. “Dit was ŉ geloofsakrament lank voordat enige wetgewing dit gereguleer het. Ons Suid-Afrikaanse regstelsel het nie die huwelik geskep nie, dit word bloot erken en gereguleer as ŉ instelling wat die bestaan van ons land ver voorafgaan.” Swain sê die saak gaan verreikende gevolge hê. Hy sê as die hof teen hulle beslis, gaan die eienaars van Beloftebos gedwing word om aan geleenthede deel te neem of dit te vier, wat teen hul waardestelsel indruis. Andersins gaan hulle die venue dalk moet sluit. “Die uitkoms van die saak gaan eweneens elke dienste- en goedereverskaffer in Suid-Afrika raak, wat dan gedwing kan word om dienste te verrig waarmee hulle wesenlik verskil. Uiteindelik gaan die saak oor vryheid – die vryheid vir almal van ons om te kies om te leef op ŉ manier wat met ons geloofsoortuigings ooreenstem. “Dit is dus moontlik om selfdegeslaghuwelike te steun en terselfdertyd saam met Beloftebos te staan, want as die hof hulle kan dwing om werk te doen wat teen hul gewete, geloof en oortuigings indruis, kan die hof enigiemand dwing om dit te doen.”